Xi xhur ilu, Celine Agius qaltli biex nikteb xi ħaġa dwar il-ktieb ta' Trevor Żahra, Il-Ħajja Sigrieta tan-Nanna Genoveffa. Dan hu dak li ktibt għall-paġna Letteratura Utilitarja . Ftit osservazzjonijiet, ftit spunti, affarijiet li ħassejt dwar il-ktieb... (aktarx insinifikanti ħdejn dak li ħasset in-nanna). Tan-nanna mhux dejjem ħelu manna. Xi drabi jkun imqareb, laxk, impertinenti. Hekk hu tan-nanna Ġenoveffa; dak li taħseb (x'se tagħmel ma' Zanzu), dak li tagħmel (meta tersaq lejn Zanzu f l-ewwel lejl taż-żwieġ), dak li toħlom (bħall-ħolma tagħha u ta' Zanzu ġos-sodda), dak li tixtieq (biex ifittex jintemm it-tieġ ħa tlebbet lejn darha), dak li tħoss (lejn iż-żagħżugħ tax-xelter)... In-nanna għandha mill-innoċenza mqarba ta' tifla li tiskopri l-ħelu li qatt ma daqet u allura tiffanga fih. In-nanna ma tiddejjaqx tazzarda u dak li tagħmel aktarx li jaħsadna għax il-ktieb mhux ambjentat fi żmienna u għax hi mara. Dak li taħseb u tagħmel in-nanna aktarx li jgħaddi minn moħħ ħafna minnha imma kważi b'sudizzjoni (falza) nibżgħu nberrħuh. Imma Żahra mhux hekk. Żahra (jew aħjar Renzo Manduca) jaqbad l-iktar sigrieti intimi tan-nanna jberraħhom billi jqegħedhom f'rakkonti mexxejja li ma jħallukx titlaq il-ktieb minn idejk (u forsi lanqas affarijiet oħra). M'hemmx kelma fil-ktieb li mhix imqiegħda f'postha jew mhix magħżula bi ħsieb (xi drabi ħsibijiet). U biex ngħidu s-sewwa, in-nanna tagħtihom il-laqta mqarba u drabi oħra bi ħjiel umoristiku tagħha. Żahra kapaċi jaħbi u jikxef fl-istess waqt; kultant jikxef l-aktar meta jkun qed jaħbi l-aktar. Saħansitra l-qoxra tissuġġerixxi biżżejjed biex min jifhem, jifhem sew, u min hu "innocenti" ma jitniġġisx. Għalkemm in-nanna hija ċ-ċentru tar-rumanz, il-karattri kollha tal-ktieb huma kumplimentari daqskemm kultant huma kuntrastanti għaliha. Ngħidu aħna z-zija Fawstina hi l-qaddisa-innoċenti li permezz tagħha l-imqarbezza tan-nanna tispikka ferm iżjed. Fuq kollox, hemm Zanzu (u Zanzijiet oħrajn) li daqskemm permezz tiegħu tasal biex tkun imqarba, b'konsegwenza li ddaħħaqna; permezz tiegħu fl-aħħar tal-ktieb tqabbżilna demgħa wkoll. Għalhekk il-ktieb straordinarju, għax jeħodna fuq vjaġġ ta' emozzjonijiet; għalhekk ħafna tkellmu fuqu, għax bla kantunieri. Mhux ta' b'xejn li ħoloq sensazzjoni fil-qalba tal-kontroversja fuq iċ-ċensura. U fuq kollox, in-nanna donna immortali għax il-ktieb mhux talli għadu jinqara, talli ġie tradott u saħansitra ttella' fuq il-palk. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
dwar in-nanna